[pic] | COMISIA EUROPEANĂ |

Bruxelles, 1.10.2010

COM(2010) 529 final

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea EGF/2009/027 NL/Noord Brabant și Zuid Holland diviziunea 18, Țările de Jos)

EXPUNERE DE MOTIVE

Punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară[1] permite mobilizarea Fondului european de ajustare la globalizare (FEG) în limitele plafonului anual de 500 de milioane EUR în plus față de rubricile bugetare corespunzătoare din cadrul financiar.

Normele aplicabile contribuțiilor din FEG sunt prevăzute în Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[2].

La 30 decembrie 2009, Țările de Jos au depus cererea EGF/2009/027 NL/Noord Brabant și Zuid Holland diviziunea 18, pentru obținerea unei contribuții financiare din partea FEG, în urma concedierilor din 70 de întreprinderi încadrate în NACE a doua revizuire[3] diviziunea 18 (tipărire și reproducerea pe suporți a înregistrărilor) în cele două regiuni olandeze învecinate NUTS II, Noord Brabant (NL41) și Zuid Holland (NL33).

Această cerere face parte dintr-un pachet de șase cereri corelate, toate referitoare la concedieri în întreprinderile din 8 regiuni NUTS II diferite din Țările de Jos, desfășurând activități în sectorul grafic clasificate în două diviziuni diferite din NACE a doua revizuire, și anume diviziunea 18 (tipărire și reproducerea pe suporți a înregistrărilor) și diviziunea 58 (activități de editare).

După examinarea atentă a acestei cereri, Comisia a concluzionat, în conformitate cu articolul 10 din Regulamentul (CE) nr. 1927/2006, că sunt îndeplinite condițiile necesare pentru o contribuție financiară în temeiul regulamentului menționat.

SINTEZA CERERII ȘI ANALIZĂ

Date-cheie:

Numărul de referință FEG EGF/2009/027

Stat membru Țările de Jos

Articolul 2 (b)

Întreprinderi vizate 70

Regiuni NUTS II Noord Brabant (NL41) și Zuid Holland (NL33)

NACE a doua revizuire diviziunea 18 (tipărire și reproducerea pe suporți a înregistrărilor)

Perioada de referință 1/4/2009 – 29/12/2009

Data de începere a serviciilor personalizate 1/4/2009

Data cererii 30/12/2009

Concedieri în timpul perioadei de referință: 821

Lucrători concediați vizați de sprijin 821

Servicii personalizate: buget în EUR 4 268 348

Cheltuieli pentru punerea în aplicare a FEG[4]: buget în EUR 177 848

Cheltuieli pentru punerea în aplicare a FEG (%) 4 %

Bugetul total în EUR 4 446 196

Contribuția FEG în EUR (65 %) 2 890 027

1. Cererea a fost prezentată Comisiei la data de 30 decembrie 2009 și a fost completată cu informații suplimentare până la data de 11 mai 2010.

2. Cererea îndeplinește condițiile de mobilizare a FEG prevăzute la articolul 2 litera (b) din Regulamentul (CE) nr. 1927/2006 și a fost prezentată în termenul de 10 săptămâni menționat la articolul 5 din regulamentul respectiv.

Legătura dintre concedieri și modificările majore apărute în structura comerțului mondial ca urmare a globalizării sau a crizei financiare și economice mondiale

3. Pentru stabilirea legăturii dintre concedieri și criza financiară și economică globală, Țările de Jos susțin că din cauza crizei economice a existat o reducere considerabilă a cererii în sectorul de tipărire și editare. Comenzile de materiale publicitare tipărite provenind de la alte sectoare economice, care reprezintă 35 % din cifra de afaceri totală a sectorului de tipărire și editare, au scăzut cu 5,6 % între 2008 și 2009 din cauza reducerii bugetelor alocate activităților publicitare și de media determinate de criza economică. Cererea menționează câteva exemple. Ulterior începerii crizei, bugetul alocat informării și publicității a fost redus cu 36,8% în sectorul construcțiilor, cu 33,3% în sectorul financiar și cu 30,6% în sectorul produselor electronice de consum. În plus, criza economică a influențat în mod negativ cererea în ceea ce privește diferite tipuri de materiale media tipărite: în primul semestru din 2009, cererea de reviste pentru publicul larg a scăzut cu 18,2%, cea de ziare cu 7,5%, cea de presă comercială gratuită cu 16,4% iar cea de reviste de specialitate cu 16,5% în comparație cu aceeași perioadă a anului 2008.

Stabilirea numărului de concedieri și verificarea îndeplinirii criteriilor prevăzute la articolul 2 litera (b)

4. Țările de Jos au depus această cerere în temeiul criteriilor de intervenție menționate la articolul 2 litera (b) din Regulamentul (CE) nr. 1927/2006, care prevede concedierea, într-o perioadă de nouă luni, a cel puțin 500 de salariați din întreprinderi încadrate în aceeași diviziune NACE a doua revizuire dintr-o regiune sau din două regiuni NUTS II învecinate dintr-un stat membru.

5. Cererea menționează 821 de concedieri în cursul perioadei de referință de nouă luni dintre 1 aprilie 2009 și 29 decembrie 2009 în 70 de întreprinderi a căror activitate se încadrează în aceeași diviziune NACE a doua revizuire, toate situate în regiunile NUTS II învecinate Noord Brabant (NL41) și Zuid Holland (NL33). O sută șaptezeci de concedieri au fost calculate în conformitate cu prima liniuță iar 651 de concedieri în conformitate cu a doua liniuță din al doilea paragraf al articolului 2 din Regulamentul (CE) nr. 1927/2006.

Explicația caracterului neprevăzut al acestor concedieri

6. Autoritățile olandeze susțin că nu era posibil să se prevadă criza financiară și economică și incidența sa asupra sectorului. Cererea precizează că, înaintea crizei, industria de tipărire și editare din Țările de Jos trecuse printr-un proces costisitor de restructurare pentru a rămâne competitivă din punct de vedere tehnic cu întreprinderile situate în afara UE, în special în Turcia, China și India. Activitățile din acest sector, care erau determinate anterior de cerere, sunt orientate în prezent spre ofertă. Criza actuală riscă să anihileze beneficiile care decurg din investițiile și eforturile importante efectuate în acest sector.

Identificarea întreprinderilor care au efectuat concedieri și a lucrătorilor vizați pentru asistență

7. În cerere sunt menționate, în total, 821 de concedieri, toate fiind cazuri vizate pentru asistență, din următoarele 70 de întreprinderi:

Întreprinderile și numărul de concedieri |

Binderij Hexspoor BV | 11 | Drukkerij Groen Thieme Groep, Leiden | 23 |

De Budelse BV, Budel | 8 | Drukkerij Sonnenveld Thieme Groep, 's Gravenzande | 5 |

Uitgeverij De Geus, Breda | 7 | Drukkerij Stimuka, Rijswijk | 7 |

Kon. Broese en Peereboom BV, Breda | 6 | Drukkerij Van Deventer BV, 's Gravenzande | 1 |

Pharmalabel BV, Roosendaal | 4 | GPB Thieme Groep, Leiderdorp | 3 |

Roto Smeets Groep Brabant 1, Etten-Leur | 93 | Maasgraphic BV, Vlaardingen | 1 |

Roto Smeets Groep Brabant 2, Eindhoven | 24 | Offsetdrukkerij C Chevalier BV, HI Ambacht | 6 |

Drukkerij Vos vof, Gemert | 5 | Offsetdrukkerij Intercontact BV, Alphen ad Rijn | 1 |

Boek en Offset drukkerij Offset service BV, Valkenswaard | 54 | PC Capelle ad IJssel Thieme Groep, Capelle ad Ijssel | 6 |

De Kempen Druk AC BV, Eersel | 9 | PC Grafisch Bedrijf BV, Amsterdam | 113 |

Drukkerij Boekhoven/Perfect BV, Zevenbergen | 12 | Royal Sense, Rotterdam | 34 |

Eefsting Grafische DienstenBV, Oud Gastel | 10 | United graphics Zoetermeer BV, Zoetermeer | 16 |

Gestel Printing Company BV, Eindhoven | 50 | Van Geest reclame, Maasdijk ZH | 1 |

LC Services BV, 's Hertogenbosch | 44 | Veenmandrukkers, Rotterdam | 6 |

Nederlandse Copy Shop BV H/O Ncsrepro, Zevenbergen | 1 | Drukkerij Van Elburg BV, Sassenheim | 2 |

Sema BV, Halsteren | 29 | Twigt Grafisch Facilitair, Waddinxveen | 6 |

Stams Binderij BV, Nieuwkuijk | 4 | BV Zuidhollandse Cartonnagefabriek, Delft | 9 |

TDN Textieldrukkerij Neunen VOF, Neunen | 1 | Bosboom Binders BV, 's Gravenhage | 57 |

Van Son Media BV, Son | 10 | CW textielbewerkers BV, NIeuwkoop | 9 |

De Heer CF Van Breemen H/O Cool Gray, Geldrop | 2 | De Heer WH Bakker H/O Drukkerij Rheinwaard, Lekkerkerk | 2 |

De Heer MJH ZodenkampH/O Emzet, Breda | 1 | Dorgelo BV, Waddinxveen | 9 |

Digitaledrukker BV, Eindhoven | 3 | Younit 1 BV, Katwijk Zh | 9 |

Drukkerij De Regenboog BV, 's Hertogenbosch | 1 | Boekbinderij Mosmans BVn, Pijnakker | 2 |

Drukkerij Leto BV, Roosendaal | 1 | De Heij Repro BV, Reeuwijk | 1 |

Drukkerij Valkenstadt BV, Valkenswaard | 2 | Den Haag Print Facilities BV, Rijswijk Zh | 3 |

Greve Offset BV, Eindhoven | 2 | Drukkerij Demmenie BV, Alphen ad Rijn | 6 |

Van Son Media BV, Son | 12 | Graficol BV, Almere | 2 |

Verhagen Grafische Media BV, Veldhoven | 3 | Grafisch Produktiebedrijf Mosmans BV, Katwijk Zh | 3 |

Weijmans Studio BV, Helmond | 1 | Jansenbinders BV, Leiden | 12 |

Alfabase/Printforce, Alphen ad Rijn | 21 | Leerdam Druk BV, Leerdam | 2 |

De Longte Thieme Groep, Capelle ad Ijssel | 3 | Maasgrafic BV, Vlaardingen | 1 |

Den Haag Mail Thieme Groep, Rijswijk | 1 | Mouthaan Boekdruk & Offset BV, Papendrecht | 4 |

Den Haag Offset Thieme Groep, Rijswijk | 6 | Mouthaan Zet & Drukwerk Service BV, Papendrecht | 3 |

Den Haag Print Thieme Groep, Rijswijk | 4 | Quadraat Grafimedia BV, Oost-Beijerland | 1 |

Drukkerij dekkers BV, Dordrecht | 3 | Van Den Berg & Versluys BV, Dordrecht | 7 |

Total întreprinderi: 70 | Total concedieri: 821 |

8. Defalcarea pe lucrători vizați este următoarea:

Categorie Număr Procentaj

Bărbați 533 65

Femei 288 35

Cetățeni UE 772 94

Cetățeni din țări terțe 49 6

15-24 de ani 148 18

25-54 de ani 452 55

55-64 de ani 205 25

Peste 65 de ani 16 2

În categoriile de mai sus sunt incluși 33 de lucrători care prezintă o problemă de sănătate de lungă durată sau un handicap.

9. În ceea ce privește categoriile profesionale, defalcarea este următoarea:

Categorie Număr Procentaj

Personal de conducere 57 7

Cadre superioare 164 20

Tehnicieni 172 21

Personal administrativ 99 12

Lucrători comerciali - servicii și vânzări 99 12

Operatori pe mașini și instalații și asamblori 230 28

10. În conformitate cu articolul 7 din Regulamentul (CE) nr. 1927/2006, Țările de Jos au confirmat faptul că s-a aplicat o politică de egalitate între femei și bărbați, precum și de nediscriminare și că aceasta se va aplica în continuare pe parcursul diferitelor etape de punere în aplicare a FEG și, în special, în cursul accesului la contribuția financiară a FEG.

Descrierea teritoriului vizat, a autorităților acestuia și a părților interesate

11. Teritoriul vizat cuprinde provinciile Noord Brabant și Zuid Holland. Zuid Holland face deja obiectul cererii EGF/2009/024 NL/Noord Holland și Zuid Holland diviziunea 58, privind concedierile din activitățile de editare (NACE revizuirea 2 diviziunea 58) din industria grafică.

12. Principalele autorități vizate sunt Ministerul Afacerilor Sociale și Fondul de formare pentru sectorul grafic și media ( A&O Fonds Grafimedia ) creat de Consiliul de consultare din sectorul grafic și media. Alte părți interesate sunt Institutul pentru industrii creative (GOC), organismul public însărcinat cu alocațiile (UWV werkbedrijf), centrele de mobilitate UWV Den Haag/Leiden, Tilburg, Midden-Noord-Oost Brabant, organizația pentru IMM-uri (MKB-ondernemingen), municipalitățile Den Haag, Rotterdam, Breda, 's-Hertogenbosch, punctul de serviciu Grafimedia și organizațiile partenerilor sociali: FNV Kiem (sindicat), CNV Media (sindicat), KVGO (organizație patronală) pentru districtele Den Haag, Leiden/Haarlem, Zuid-Nederland, NUV (organizație patronală).

Impactul preconizat al concedierilor în ceea ce privește ocuparea forței de muncă la nivel local, regional sau național

13. Autoritățile olandeze susțin că, în sectorul grafic, concedierile vor agrava situația șomajului, care s-a deteriorat deja ca urmare a crizei economice și financiare. În provincia Zuid Holland, care este, de asemenea, afectată de concedierile care fac obiectul cererii EGF/2009/024 NL/Noord Holland și Zuid Holland diviziunea 58, rata șomajului a trecut de la 5,4 % în octombrie 2008 la 6,4 % în octombrie 2009. În aceeași perioadă, această rată a crescut de la 4,4 % la 5,9 % în provincia Noord Brabant. Între februarie 2009 și februarie 2010, numărul de persoane în căutarea unui loc de muncă a crescut cu 16,1 % în provincia Zuid Holland și cu 21,7 % în provincia Noord Brabant. Solicitantul se referă în continuare la faptul că, în sectorul grafic, există o proporție relativ importantă de lucrători mai în vârstă, în rândul cărora șomajul este foarte mare în cele două provincii examinate.

Pachet coordonat de servicii personalizate care vor fi finanțate și o defalcare a costurilor estimate, inclusiv complementaritatea cu acțiunile finanțate prin fondurile structurale

14. Sunt propuse următoarele tipuri de măsuri, care sunt combinate toate pentru a forma un pachet coordonat de servicii personalizate destinate să reintegreze lucrătorii pe piața muncii. Acestea sunt propuse persoanelor concediate prin intermediul unui centru pentru mobilitate, denumit Centrul pentru cariere creative ( Centrum Creatieve Carrières ).

Activități de pregătire

- Admitere și înregistrare: acoperă o întrevedere inițială în scopul înscrierii lucrătorului concediat și al identificării celor mai adecvate tipuri de măsuri.

- Informare și asistență: se referă la reuniuni colective și la funcția de asistență pentru furnizarea de informații lucrătorilor concediați cu privire la măsurile disponibile.

Însoțire

- Însoțirea tranziției între locurile de muncă: acoperă un program personalizat care include analiza profilului, întocmirea unui plan de carieră și de acțiune profesională, precum și o scurtă perioadă de mentorat la noul loc de muncă.

- Plasarea personalului disponibilizat: vizează sprijinul activ al lucrătorilor concediați în căutarea unei noi oportunități de muncă.

- Formare în materie de căutare de locuri de muncă: acoperă analiza ofertelor de muncă, asistență la redactarea unui CV și a unei scrisori de candidatură și pregătirea pentru interviuri de angajare.

- Însoțire în scopul creării unei întreprinderi: vizează sprijinirea lucrătorilor concediați care intenționează să creeze propria lor întreprindere. Această măsură acoperă furnizarea de consiliere juridică, asistență la elaborarea unui plan de afaceri și ajutor pentru formalitățile administrative.

Formare profesională

- Formare și reconversie profesională: acoperă formarea profesională, formarea de competențe de gestionare și sociale, precum și reciclarea tehnică specifică pentru lucrătorii a căror formare tehnică este învechită.

- Recunoașterea experienței anterioare: acoperă evaluarea cunoștințelor și a experienței fiecărui lucrător individual, precum și identificarea domeniilor în care este necesară o formare suplimentară.

15. Cheltuielile pentru punerea în aplicare a FEG, care sunt incluse în cerere în conformitate cu articolul 3 din Regulamentul (CE) nr. 1927/2006, acoperă activități de gestionare și control, precum și activități legate de informare și publicitate.

16. Serviciile personalizate prezentate de autoritățile olandeze sunt măsuri active pe piața muncii, în cadrul acțiunilor eligibile definite la articolul 3 din Regulamentul (CE) nr. 1927/2006. Autoritățile olandeze estimează costurile totale ale acestor servicii la 4 268 347,71 EUR, iar costurile pentru punerea în aplicare a FEG la 177 847,82 EUR (= 4 % din suma totală). Contribuția totală solicitată din FEG este de 2 890 027 EUR (65 % din costurile totale).

Acțiuni | Numărul estimativ al lucrătorilor vizați | Costul estimativ per lucrător vizat (în EUR) | Costuri totale (cofinanțare prin FEG și la nivel național) (în EUR) * |

Servicii personalizate [articolul 3 primul paragraf din Regulamentul (CE) nr. 1927/2006] |

1. Activități de pregătire 1.1. Admitere și înregistrare (intake en registratie) | 821 | 194,70 | 159 846,81 |

1.2. Informare și asistență (voorlichting en helpdesk) | 821 | 86,53 | 71 043,02 |

2. Însoțire 2.1. Însoțirea tranziției între locurile de muncă (werk naar werk begeleiding) | 322 | 3 637,921 | 1 171 407,76 |

2.2. Plasarea personalului disponibilizat | 306 | 4 509,46 | 1 379 893,29 |

2.3. Formare în materie de căutare de locuri de muncă (solicitatietraining) | 320 | 1 429,17 | 457 333,46 |

2.4. Însoțire în scopul creării unei întreprinderi (begeleiding eigen onderneming) | 41 | 5 271,07 | 216 113,92 |

3. Formare profesională 3.1. Formare și reconversie profesională (opleiding en omscholing) | 225 | 2 509,43 | 564 622,23 |

3.2. Recunoașterea experienței anterioare (erkenning verworven competenties) | 90 | 2 756,52 | 248 087,22 |

Subtotal servicii personalizate | 4 268 347,71 |

Cheltuieli pentru punerea în aplicare a FEG [articolul 3 al treilea paragraf din Regulamentul (CE) nr. 1927/2006] |

Gestionare | 44 461,96 |

Informare și publicitate | 44 461,96 |

Activități de control | 88 923,91 |

Subtotal cheltuieli pentru punerea în aplicare a FEG | 177 847,82 |

Total costuri estimate | 4 446 196,00 |

Contribuție din FEG (65 % din costurile totale) | 2 890 027 |

* Totalul nu corespunde ca urmare a rotunjirii.

17. Țările de Jos confirmă că măsurile descrise mai sus sunt complementare cu acțiunile finanțate de fondurile structurale, în special cu un număr de proiecte de formare FSE a lucrătorilor din sectorul grafic, al căror calendar de desfășurare coincide cu perioada de punere în aplicare a FEG. Autoritatea de gestionare a FEG, care este și autoritatea de gestionare a FSE a pus în practică procedurile de control necesare pentru evitarea oricărui risc de dublă finanțare.

Data (datele) la care serviciile personalizate pentru lucrătorii afectați au început sau sunt prevăzute să înceapă

18. Țările de Jos au inițiat serviciile personalizate pentru lucrătorii afectați incluse în pachetul coordonat propus pentru cofinanțarea FEG la 1 aprilie 2009. Prin urmare, această dată reprezintă începutul perioadei de eligibilitate pentru orice asistență care ar putea fi acordată prin FEG.

Procedurile de consultare a partenerilor sociali

19. Partenerii sociali au fost consultați prin intermediul fundației pieței muncii și a fondului de formare pentru sectorul grafic și media ( Arbeids & Opleidingsfonds Grafimedia branche ) care, în contextul crizei, a hotărât să înființeze un centru de mobilitate pentru acest sector denumit C3 ( Centrum Creatieve Carrières ). Obiectivul acestui centru de mobilitate este de a coordona diferitele măsuri ale pieței muncii în acord cu partenerii sociali.

20. Autoritățile olandeze au confirmat că cerințele înscrise în legislația națională și în legislația comunitară privind concedierile colective au fost respectate.

Informare cu privire la acțiunile obligatorii în temeiul legislației naționale sau al contractelor colective

21. În ceea ce privește îndeplinirea criteriilor stabilite la articolul 6 din Regulamentul (CE) nr. 1927/2006, în cererea lor, autoritățile olandeze:

- au confirmat că măsurile care țin de responsabilitatea societăților în temeiul legislației naționale sau al contractelor colective nu vor fi înlocuite de contribuția financiară din partea FEG;

- au demonstrat că acțiunile respective oferă sprijin pentru lucrătorii individuali și nu urmează să fie folosite pentru a restructura societăți sau sectoare de activitate;

- au confirmat faptul că acțiunile eligibile menționate anterior nu beneficiază de asistență de la alte instrumente financiare comunitare.

Sisteme de gestionare și control

22. Țările de Jos au notificat Comisiei că organismele care vor gestiona și vor controla contribuția financiară sunt cele care gestionează și controlează finanțarea din Fondul social european (FSE) în Țările de Jos. Agenția pentru afaceri sociale și ocuparea forței de muncă ( Agentschap SZW ) va fi organismul intermediar al autorității de gestionare.

Finanțare

23. Pe baza cererii din partea Țărilor de Jos, contribuția FEG propusă la pachetul coordonat de servicii personalizate se ridică la 2 890 027 EUR, reprezentând 65 % din costul total. Ajutoarele propuse de Comisie în cadrul acestui fond se bazează pe informațiile furnizate de Țările de Jos.

24. Având în vedere cuantumul maxim al unei contribuții financiare care poate fi acordată din FEG, în temeiul articolului 10 alineatul (1) din Regulamentul (CE) nr. 1927/2006, precum și posibilitățile de realocare a creditelor, Comisia propune mobilizarea FEG pentru suma totală menționată mai sus, care să fie înscrisă în rubrica 1a din cadrul financiar.

25. Cuantumul contribuției financiare propus va lăsa mai mult de 25% din suma maximă anuală rezervată pentru FEG disponibilă pentru alocări în perioada ultimelor patru luni ale anului, conform dispozițiilor articolului 12 alineatul (6) din Regulamentul (CE) nr. 1927/2006.

26. Prin prezentarea acestei propuneri de mobilizare a FEG, Comisia inițiază procedura simplificată de trilog, astfel cum prevede punctul 28 din Acordul interinstituțional din 17 mai 2006, în vederea obținerii acordului celor două componente ale autorității bugetare cu privire la necesitatea utilizării FEG și cu privire la suma solicitată. Comisia invită prima dintre cele două componente ale autorității bugetare care ajunge la un acord, la nivelul politic corespunzător, cu privire la proiectul de propunere de mobilizare, să informeze cealaltă componentă și Comisia în legătură cu intențiile sale. În cazul în care una dintre cele două componente ale autorității bugetare nu este de acord cu această propunere, se va organiza o reuniune formală de trilog.

27. Comisia prezintă separat o cerere de transfer în vederea înscrierii în bugetul 2010 a unor credite de angajament și de plată specifice, în conformitate cu punctul 28 din Acordul interinstituțional din 17 mai 2006.

Originea creditelor de plată

28. În stadiul actual de execuție, se poate preconiza că, anul acesta, creditele de plată disponibile în 2010 la linia bugetară 01.0404 „Program-cadru pentru competitivitate și inovație – Program pentru inovație și spirit antreprenorial” nu vor fi utilizate integral.

29. Această linie cuprinde cheltuielile legate de punerea în aplicare a instrumentului financiar aferent programului menționat, al cărui obiectiv principal este facilitarea accesului IMM-urilor la finanțare. Există un decalaj de timp între transferurile către conturile fiduciare gestionate de Fondul european de investiții și plățile către beneficiari. Criza financiară are un efect important asupra previziunilor privind plățile pentru anul 2010. În consecință, pentru a se evita soldurile excesive ale conturilor fiduciare, metoda de calcul a creditelor de plată a fost revizuită, ținându-se cont de plățile prevăzute. Prin urmare, suma de 2 890 027 EUR poate fi pusă la dispoziție pentru transfer.

Propunere de

DECIZIE A PARLAMENTULUI EUROPEAN ȘI A CONSILIULUI

privind mobilizarea Fondului european de ajustare la globalizare, în conformitate cu punctul 28 din Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară (cererea EGF/2009/027 NL/Noord Brabant și Zuid Holland diviziunea 18, Țările de Jos)

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul privind funcționarea Uniunii Europene,

având în vedere Acordul interinstituțional din 17 mai 2006 dintre Parlamentul European, Consiliu și Comisie privind disciplina bugetară și buna gestiune financiară[5], în special punctul 28,

având în vedere Regulamentul (CE) nr. 1927/2006 al Parlamentului European și al Consiliului din 20 decembrie 2006 privind crearea Fondului european de ajustare la globalizare[6], în special articolul 12 alineatul (3),

având în vedere propunerea Comisiei Europene[7],

întrucât:

(1) Fondul european de ajustare la globalizare (FEG) a fost creat pentru a oferi sprijin suplimentar lucrătorilor disponibilizați ca urmare a schimbărilor majore din structura comerțului mondial generate de globalizare și pentru a-i ajuta să se reintegreze pe piața forței de muncă.

(2) Domeniul de aplicare a FEG a fost extins pentru cererile depuse începând cu 1 mai 2009, pentru a include acordarea de sprijin lucrătorilor disponibilizați ca urmare directă a crizei financiare și economice mondiale.

(3) Acordul interinstituțional din 17 mai 2006 permite mobilizarea FEG în limita unui plafon anual de 500 de milioane EUR.

(4) La 30 decembrie 2009, Țările de Jos au prezentat o cerere de mobilizare a FEG, în legătură cu concedierile din 70 de întreprinderi a căror activitate se încadrează în NACE a doua revizuire diviziunea 18 (tipărire și reproducerea pe suporți a înregistrărilor) în două regiuni învecinate NUTS II, Noord Brabant (NL41) și Zuid Holland (NL33), și a completat cererea prin informații suplimentare transmise până la 11 mai 2010. Această cerere îndeplinește condițiile pentru stabilirea contribuțiilor financiare, astfel cum sunt prevăzute la articolul 10 din Regulamentul (CE) nr. 1927/2006. Prin urmare, Comisia propune mobilizarea sumei de 2 890 027 EUR.

(5) Prin urmare, FEG trebuie mobilizat pentru a oferi o contribuție financiară ca răspuns la cererea depusă de Țările de Jos.

DECID:

Articolul 1

În cadrul bugetului general al Uniunii Europene pentru exercițiul financiar 2010, se mobilizează Fondul european de ajustare la globalizare (FEG) pentru alocarea sumei de 2 890 027 EUR, sub formă de credite de angajament și credite de plată.

Articolul 2

Prezenta decizie se publică în Jurnalul Oficial al Uniunii Europene .

Adoptată la,

Pentru Parlamentul European Pentru Consiliu

Președintele Președintele

[1] JO C 139, 14.6.2006, p. 1.

[2] JO L 406 din 30.12.2006, p. 1.

[3] Regulamentul (CE) 1893/2006 al Parlamentului European și al Consiliului din 20 decembrie 2006 de stabilire a Nomenclatorului statistic al activităților economice NACE a doua revizuire și de modificare a Regulamentului (CEE) nr. 3037/90 al Consiliului, precum și a anumitor regulamente CE privind domenii statistice specifice (JO L 393, 30.12.2006, p. 1).

[4] În conformitate cu articolul 3 al treilea paragraf din Regulamentul (CE) nr. 1927/2006.

[5] JO C 139, 14.6.2006, p. 1.

[6] JO L 406, 30.12.2006, p. 1.

[7] JO C […], […], p. […].